Trippendals Galge var Smørum Herreds rettersted (henretningsplads) og lå i skellet mellem Herstedøster og Herstedvester sogne og placeret på en flad, åben mark lige op til den gamle landevej mellem København og Roskilde. Galgen lå hvor Albertslund Rideklub nu har til huse. Retterstedet lå der i 1680, men sandsynligvis er det taget i anvendelse allerede i slutningen af 1500-tallet i forbindelse med att tingstedet blev anlagt omkring 1577.  Trippen betyder treben, og galgen har derfor nok været en trebenet konstruktion med tværdragere foroven mellem de tre stave/ben. På hver tværdrager kunne man hænge to, så der var plads til seks. Det lyder af mange, men man lod ligene hænge, til de gik i opløsning af sig selv. Og de nedfaldne stumper blev gravet ned omkring galgebakken.  Henrettelserne på Trippendal fandt ikke bare sted ved hængning, men også ved halshugning med økse, halshugning med sværd og radbrækning med efterfølgende hjul og stejle i levende live.  Også straffe der var mindre livstruende, blev udført på retterstedet, såsom kagstrygning, brændemærkning og afhugning af fingre og hele hænder.  Da man i 1933 lavede udgravninger til opførelse af Herstedvestersenderen et par hundrede meter øst for Trippendals Galge, stødte man på rester af skeletter, der stammede fra begravelserne på retterstedet. Forbrydere blev nemlig, på grund af deres ugerninger, ikke begravet i den indviede jord på kirkegården. Skeletterne fra Trippendals Galge opbevares i dag på Retsmedicinsk Institut på Panum Instituttet. Den sidste henrettelse skete i 1791. Det var en skåning, Inger Olsdatter, der havde født i dølgsmål og dræbt sit barn. Hun blev idømt dødsstraf. Barnets far havde fået benådning af Christian 7., men benådningen nåede ikke retterstedet på Trippendals Galge i tide til at stoppe henrettelsen. Bebyggelsen Galgebakken har fået sit navn "Trippendals Galge".